राजे नै उसी पानी बिच सुट्टी ओड़ेआ। ओ पोआ आखन लगा अऊं बड़ा लौका ते निर्बल आं। मिकी बड्डियां मच्छियां खाई जाङन। अऊं थुआड़ी शरण आं। म्हाड़ी रक्षा करो। राजे नै तरस खादा ते उसी कर्मण्डलु बिच पाइयै ते आश्रमै बिच लेई आये। इक्कै रातीं बिच ओ पोआ बड्डा होई गेआ। ते राजा गी आखन लगा कर्मण्डलु बिच मिकी कष्ट हुन्दा ऐ। कुसै बड्डै नेए थार रक्खो। राजा नै उसी बड्डे भाण्डे बिच पाया। ओ कोई दौं घड़िएं बिच त्रै हत्थ मठोई गेआ। फी कुसै बड्डे थारै गितै आखन लगा। राजा नै उसी इक तला बिच पाई ओड़ेआ मच्छी उत्थें होर बड्डी होई गेई। राजा नै उसी इक सरै बिच पाई ओड़ेआ। ओ उत्थें बी नेईं समाई। फी राजा नै उसी इक झीला बिच सुट्टेआ। ओ उत्थें होर बड्डी होई ते राजे गी बिनती करन लगी। राजा बड़ा हरान होआ। उसनै उसी समुद्रै बिच सुट्टी ओड़ेआ। ओ आखन लगी इत्थें बड़े बड्डे 2 जीव न। मिकी खाई जाङन। इत्थें नईं छोड़ो। राजा आखन लगा-तुस कुन ओ? मिकी की हरान करा दे ओ? तुस ते कोई भगवान दा रूप लबदे ओ। ममूली मच्छी बिच नेइआं गल्लां नईं हुन्दियां। मच्छ रूप भगवान बोले तूं ठीक बुज्झी लैता ऐ। अज्जै कोला सतमें रोज ए त्रैवै लोक पाणी बिच डुब्बी जाङन। उसलै इक किश्ती तरदी 2 थुआड़े कच्छ औग। तूं अन्न, बी, ते सारें जीबें दा इक इक जोड़ा लेइऐ उप्पर बई जायां। ओदे उप्पर सप्तरिषी बी बैठे दे होङन।